…………………

………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Г-Н ЯВОР ГЕЧЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **ЯВОР ГЕЧЕВ** |

**ДОКЛАД**

**от Георги Събев – заместник-министър на земеделието**

**Относно:** Проект на Наредба за прилагане на подмярка 22.2 „Извънредно временно подпомагане за малки и средни предприятия, засегнати от последиците от руското нашествие в Украйна“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР,**

На основание чл. 9а, т. 2 от Закона за подпомагане на земеделските производители, внасям за одобряване проект на Наредба за прилагане на подмярка 22.2 „Извънредно временно подпомагане за малки и средни предприятия, засегнати от последиците от руското нашествие в Украйна“ от Програмата за развитие на селските райони за периода 2014 – 2020 г.

**Причини, които налагат приемането на акта**

Руското нашествие в Украйна създаде значителните затруднения за търговията със суровини и продукция, доведе до поскъпването на суровините и енергоносителите, което от своя предизвика икономически сътресения в селскостопанския сектор и до проблеми с ликвидността и паричните потоци за малките предприятия, занимаващи се с преработка, предлагане на пазара или развитие на селскостопански продукти.

Променената пазарна конюнктура оказва съществено влияние върху условията за производство и реализация на продукция.

В Регламент (ЕС) № 1305/2013 на Европейския парламент и Съвета от 17 декември 2013 г. относно подпомагане на развитието на селските райони от Европейският земеделски фонд за развитие на селските райони (ЕЗФРСР) и отмяна на Регламент (ЕО) № 1698/2005 на Съвета (ОВ L, бр. 347 от 20 декември 2013 г.), („Регламент (ЕС) № 1305/2013“), се създава нов член 39в, с което се дава възможност на държавите-членки да предоставят спешна помощ на засегнатите от последиците от руското нашествие в Украйна земеделски стопани и малки и средни предприятия, занимаващи се с преработка, предлагане на пазара или развитие на селскостопански продукти, включени в Приложение I на Договора за функционирането на Европейския съюз (ДФЕС), или на памук.

Общият размер на финансовия ресурс по мярката не може да превишава 5% от общото участие на Европейския земеделски фонд за развитие на селските райони в Програмата за развитие на селските райони за периода 2021 – 2022 г. С проекта на наредба се урежда подпомагането, насочено към малките и средни предприятия в преработвателния сектор.

Подпомагането е под формата на еднократно плащане, предоставено до 15.10.2023 г., въз основа на заявления за подпомагане, одобрени от съответния компетентен орган до 31.03.2023 г.

Подпомагането ще осигури ликвидни средства, предвид затрудненията в доставките на необходимите средства за преработката/маркетинга на селскостопански продукти, както и поради недостига и непрекъснато покачващите се цени на енергоносителите.

Подкрепа се предоставя на територията на цялата страна под формата на еднократно платима сума за микро, малки и средни предприятия, преработватели на селскостопански продукти, включително и групи/организации на производители.

Друго важно условие е кандидатите да са регистрирани по Търговския закон или Закона за кооперациите и да са извършвали дейност през 2021 и 2022 г.

Подпомагането е насочено към дейности, свързани с преработка и/или маркетинг на продукти в обхвата на Приложение I към ДФЕС или на памук, с изключение на рибни продукти. Резултатът от преработката може да бъде продукт, който не е включен в Приложение I към ДФЕС.

В съответствие с чл. 39в, т. 3 от Регламент (ЕС) № 1305/2013 кандидатите за подпомагане трябва да са ангажирани в поне една от изброените дейности:

1. кръгова икономика;

2. управление на хранителните вещества;

3. ефективно използване на ресурсите;

4. екологични и щадящи климата методи за производство.

В проекта на наредба са описани условията и реда, по-който ще се проверява съответствието с това условие.

Размерът на подпомагане е изчислен въз основа на данни от Националния статистически институт (НСИ). Използвани са данни за приходи от оперативна дейност и разходи за оперативна дейност за 2021 г., индекси на цени на производител в промишлеността за трето тримесечие на 2022 г. спрямо 2021 г. по икономически дейности, индекси на цени на селскостопанска продукция за трето тримесечие на 2022 г. спрямо 2021 г., индекси на производител при производство и разпределение на електрическа и топлоенергия и газ за трето тримесечие на 2022 г. спрямо 2021 г., индекс на средната брутна месечна работна заплата в преработващата промишленост за 2022 г.

Приходите от оперативна дейност за 2022 г. са изчислени въз основа на данните на НСИ за приходите за 2021 г. и индексите на цени на производител в промишлеността по икономически дейности за трето тримесечие на 2022 г. спрямо 2021 г.

Разходите за оперативна дейност са изчислени въз основа на данните на НСИ за разходите за 2021 г. и индекса на разходите за оперативна дейност за трето тримесечие на 2022 г. спрямо 2021 г. Индексът на разходите за оперативна дейност за трето тримесечие на 2022 г. спрямо 2021 г. е определен като данните на НСИ за 2021 г. по разходни елементи (суровини и материали, електрическа енергия и газ, персонал) са индексирани с индексите на цените на селскостопанска продукция за трето тримесечие на 2022 г. спрямо 2021 г., индексите на производител при производство и разпределение на електрическа енергия, топлоенергия и газ за трето тримесечие на 2022 г. спрямо 2021 г. и индекса на средната брутна месечна работна заплата в преработващата промишленост за 2022 г. Индексът на средната брутна месечна работна заплата в преработващата промишленост за 2022 г. е определен като отношение на средната брутна работна заплата за 2022 г. (деветмесечие) и средната брутна работна заплата за 2021 г. (деветмесечие).

За определяне на подпомагането на групите/организациите е проведено анкетно проучване за финансовите им показатели за 2021 г. и 2022 г. Размерът на подкрепата на една група/организация на производителите е определен въз основа на получените от анкетата данни за приходите от и разходите за оперативна дейност. Средният приход и разход на една група или организация за отделен сектор представлява среднопретеглена стойност на приходите и разходите на всички групи или организации в съответния сектор. Така получените стойности са база за осредняване на приходите и разходите на една група/организация на производители общо от всички сектори.

В преамбюла, предложение три, на Регламент (ЕС) 2022/1033 на Европейския парламент и на Съвета от 29 юни 2022 година за изменение на Регламент (ЕС) № 1305/2013 във връзка със специална мярка за предоставяне на извънредно временно подпомагане от Европейския земеделски фонд за развитие на селските райони (ЕЗФРСР) в отговор на последиците от руското нашествие в Украйна (OB, L 173 от 30 юни 2022 г.), („Регламент (ЕС) 2022/1033“), е предвидено, че подпомагането следва да е насочено към кандидати, определени въз основа на обективни и недискриминационни критерии. Тези критерии следва да включват сектори, видове дейност, видове региони или други специфични ограничения. Следователно на държавата членка е оставена възможността да прецени кои от изброените възможности да приложи, когато определя как да насочи подпомагането, за да се запази и осигури конкурентоспособността на предприятията. В съответствие с така предоставения избор в проекта на наредба е посочено, че допустими за подпомагане са предприятия с определен основен код по КИД 2008. Тези сектори, с оглед гореизложеното, са определени като силно засегнати от руското нашествие в Украйна. Освен това подпомагането като еднократно сума е диференцирано на база разликата между приходи и разходи.

Съгласно чл. 39в, параграф 3 от Регламент (ЕС) № 1305/2013 държавите – членки насочват подпомагането към бенефициерите, които са най-засегнати от последиците от руското нашествие в Украйна, като определят въз основа на наличните доказателства условия за допустимост.

В рамките на тези сектори на база наличните доказателства са определени и условията за допустимост. За да може по-лесно и бързо да достигне подпомагането до засегнатите малки и средни предприятия, тъй като помощта е определена от Европейската комисия като спешна, за кандидатите групи или организации на производители се използва като налично доказателство, например кандидатстването по схемата за плащане за селскостопански практики, които са благоприятни за климата и околната среда (зелени директни плащания) на над 51% от членовете на групата/организацията. Информацията във връзка с кандидатстването се съдържа в Интегрираната система за администриране и контрол (ИСАК). В допълнение, следва да се отбележи, че съгласно чл. 9б, т. 3 от Закона за подпомагане на земеделските производители по реда на наредбите за мерките по чл. 39в от Регламент (ЕС) № 1305/2013 производствата се извършват посредством ИСАК.

Що се касае до предвиденото в чл. 39в, параграф 3, изречение първо от Регламент (ЕС) № 1305/2013 допълнително изискване: „обективни и недискрамиционни критерии за подбор на бенефициерите“, същото се прилага по целесъобразност от съответната държава членка. В случая не следва да се отчита при определяне на секторите относно предоставяне на подпомагането. Избраните условия за допустимост са базирани на налична информация в ИСАК, както и на други действащи регистри в държавата.

Интегрираната система за администриране и контрол е система, внедрена във всички държави членки, с цел намаляване на административната тежест и осигуряване на ефикасен и ефективен контрол. Използването на наличната информация, събрана и проверена за кампания 2022 г., осигурява необходимата в случая бързина и сигурност при администрирането на заявленията за подпомагане по реда на наредбата. По такъв начин ще се намали значително административната тежест за потенциалните бенефициенти.

В допълнение, съгласно чл. 11, параграф 2 от Регламент за изпълнение (ЕС) № 809/2014 на Комисията от 17 юли 2014 година за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (OB L 227, 31 юли 2014 г.) (Регламент за изпълнение (ЕС) № 809/2014) по отношение на подаването на заявления за помощ държавите членки могат да предвидят опростени процедури, когато данните са вече на разположение на органите. Държавите членки могат да решат да използват данни, получени от източници на разположение на националните органи за целите на заявленията за помощ. В съответствие с тази разпоредба в проекта на наредбата е предвидена опростена процедура за подаване на заявления за подпомагане и използване на данни от Национална агенция за приходите и Националния статистически институт.

Съгласно чл. 39в, т. 5 от Регламент (ЕС) № 1305/2013 максималният размер на подпомагането е 100 000 евро.

При определянето на допустимите за подпомагане сектори и производствени направления следва да се спази заложеното в чл. 39в, параграф 6 от Регламент (ЕС) № 1305/2013 изискване за отчитане подпомагането по други инструменти, финансирани от национални или други източници, в отговор на последиците от нашествието в Украйна. Тази разпоредба има за цел да гарантира, че няма свръхкомпенсиране на един и същ бенефициент в резултат на прилагането на новите мерки заедно с други национални или съюзни инструменти за подкрепа или частни схеми, въведени за същата цел.

В проекта на наредба е предвидено издаването на заповед за определяне на прием на заявления за подпомагане и определяне на бюджет. С оглед ограничения бюджет, ако интересът е по-голям от предвиденото и определеният бюджет не стигне, то Държавен фонд „Земеделие“ ще приложи коефициент на намаление на всички подадени заявления за подпомагане. Така се ограничава възможността за отказ и се гарантира, че всички предприятия, допустими за подпомагане, които отговорят на условията, ще получат необходимото им подпомагане, за да запазят ликвидността на предприятието си и жизнеспособността му.

При администриране на заявленията за подпомагане Държавен фонд „Земеделие“ извършва административни проверки и проверки на място съобразно Регламент за изпълнение (ЕС) № 809/2014. Административните проверки включват използването на системата на Българската агенция по безопасност на храните, както и ИСАК.

В заключителните разпоредби на проекта на наредба е предвидено изменение и допълнение в Наредба № 3 от 2022 г. за прилагане на подмярка 22.1. „Извънредно временно подпомагане за малки и средни предприятия, засегнати от последиците от руското нашествие в Украйна“ от Програмата за развитие на селските райони за периода 2014 – 2020 г. (ДВ, бр. 92 от 2022 г.)., наричана по – нататък „Наредба № 3 от 2022 г.“. С предвижданото изменение и допълнение на Наредба № 3 от 2022 г. се разширява кръгът от допустимите земеделски стопани, като се включват такива, които са заети с отглеждане и полагане на грижа за пчелни семейства или отглеждат малини или ягоди – оранжерийно производство.

Съгласно данни от НСИ и направените на тази база анализи, неблагоприятната пазарна конюнктура оказва негативно влияние върху икономическите резултати на земеделските стопани, които отглеждат пчелни семейства. През третото тримесечие на 2022 г. разходите за производство на пчелен мед нарастват средно с 27,1% г. спрямо 2021 г., докато цените на продукцията отбелязват увеличение средно с 11,8% за същия период. В резултат на това, формираната през 2021 г. отрицателна норма на рентабилност се влошава допълнително за деветте месеца на 2022 г. с 3,4 процентни пункта до минус 12,2%.

По отношение на оранжерийното производство на ягоди и малини данните сочат, че през третото тримесечие на 2022 г. индексът на цените на продукцията е нараснал с 12,9% спрямо предходната година, а индексът на разходите за производство – с 31,7%. Вследствие на изпреварващото нарастване на разходите нормата на рентабилност при оранжерийното производство на ягоди и малини през третото тримесечие на 2022 г. отбелязва понижение спрямо 2021 г. с 3,2%.

Предоставянето на подкрепа на стопанствата от двете производствени направления чрез подмярка 22.1. ще допринесе за ограничаване на по-нататъшното влошаване на икономическото им състояние.

Земеделските стопани, заети в направление „Пчеларство“, настаняват пчелните семейства в пчелини, регистрирани по реда на чл. 137 от Закона за ветеринарномедицинската дейност. Съгласно Закона за ветеринарномедицинската дейност животновъдният обект, в който се отглеждат селскостопански животни, за да получи удостоверение за регистрация е необходимо да отговоря на ветеринарномедицинските изисквания. Отглеждането на пчелни семейства не генерира торови маси. Това е единственото производство, което не замърсява околната среда, а допринася за опрашването на ентомофилните диворастящи и културни растения. Като допълнителен критерий, при административните проверки е предвидено, че Българската агенция по безопасност на храните ще предостави справка на Държавен фонд „Земеделие“ относно наличния брой пчелни семейства след извършените есенни прегледи. Съгласно чл. 118, ал. 1 от Закона за ветеринарномедициската дейност Българската агенция по безопасност на храните изготвя програма за профилактика, надзор, контрол и ликвидиране на болести по животните и зоонози. В тази програма е предвидено осъществяването на есенни прегледи на пчелните семейства.

С цел намаляване на административната тежест е предвидено кандидатите да подават заявление за подпомагане в общинските служби по земеделие, без да прилагат допълнително документи. При земеделските стопани, отглеждащи малини или ягоди – оранжерийно производство, се изисква да имат и предоставят при проверка на място документи, които удостоверяват осъществяването управление на хранителните вещества или ефективно използване на ресурсите, които дейности са заложени в чл. 39в, т. 3 от Регламент (ЕС) № 1305/2013. В проекта на наредба са изброени документите, които могат да се приемат, че доказват осъществяването на тези дейности.

Със Закона за подпомагане на земеделските производители се създаде правно основание министърът на земеделието да издава методики, с които да определя намаленията или отказите при установено неспазване на базовите изисквания, минималните изисквания за торене и използване на продукти за растителна защита и изискванията по управление, определени в наредбите за прилагане на мерките и подмерките по чл. 28 и 29 от Регламент (ЕС) № 1305/2013, от Програмата за развитие на селските райони за периода 2014 - 2020 г., Държавен фонд „Земеделие“ намалява или отказва плащания по методики, утвърдени със заповед на министъра на земеделието. В тази връзка се правят съответните изменение в Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. и Наредба № 7 от 20215 г. за прилагане на мярка „Агроекология и климат“ от Програмата за развитие на селските райони за периода 2014 – 2020 г.

**Цели**

С проекта на наредба се цели, на първо място, да се приложи чл. 39в от Регламент (ЕС) № 1305/2013, като се създаде опростена процедура за предоставяне на спешна помощ на тези малките и средни предприятия, които осъществяват дейност в сектори, силно засегнати от руското нашествие в Украйна. Така ще се ограничат загубите вследствие на увеличение на цените на вложените ресурси и ще се осигури стабилност на предприятията, ще се обезпечи тяхната ликвидност и жизненоспособност. Това е и очакваният резултат, който ще допринесе за осигуряване на продоволствената сигурност в страната.

С проекта на наредба, на второ място, се прецизират действащи разпоредби от Наредба № 3 от 2022 г. като се създаде правна уредба за предоставяне на подпомагане и на други засегнати земеделски стопани, а именно такива, които отглеждат пчелни семейства или малини или ягоди – оранжерийно производство.

С изменението на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. и Наредба № 7 от 20215 г. за прилагане на мярка „Агроекология и климат“ от Програмата за развитие на селските райони за периода 2014 – 2020 г. се цели да се създаде яснота в правната уредба относно прилагането на намаленията и отказите при установено неспазване при изпълнение на поети ангажименти по мярка 10 „Агроекология и климат“ и мярка 11 „Биологично земеделие“ от Програмата за развитие на селските райони за периода 2014 – 2020 г.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“.

**Очаквани резултати от прилагането на акта**

Ще се приложи чл. 39в от Регламент (ЕС) № 1305/2013, като се регламентира процедурата за условията и реда за предоставяне еднократна платима сума като безвъзмездна финансова помощ на малките и средни предприятия, които са особено засегнати от руското нашествие в Украйна.

С проекта на наредба, на второ място, ще се създаде правна уредба за предоставяне на подпомагане и на други засегнати земеделски стопани, а именно такива, които отглеждат пчелни семейства или малини или ягоди – оранжерийно производство. По такъв начин те ще имат яснота по какъв начин, в какви срокове и как могат да получат подпомагане, ако отговарят на заложените условия за допустимост.

С изменението на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. и Наредба № 7 от 20215 г. за прилагане на мярка „Агроекология и климат“ от Програмата за развитие на селските райони за периода 2014 – 2020 г. ще се създаде единна правна уредба на прилагането на намаления или откази при установени неспазвания по поети ангажименти.

**Анализ за съответствие с правото на Европейския съюз:**

С проекта на наредба се прилага чл. 39в, параграф 3 от Регламент (ЕС) № 1305/2013. Регламентира се условията и реда за получаване на еднократно платима сума, като се определя и нейният конкретен размер, за преодоляване на последиците от руското нашествие в Украйна. Уточнява се, че България избира да насочи подпомагането към бенефициенти, като определя условия за допустимост, а не критерии за подбор. В условията за допустимост като налични доказателства се използва информацията от ИСАК, НСИ и НАП и регистрите на Българската агенция по безопасност на храните. Поради тази причина се създава опростена процедура за подаване на заявления за подпомагане и тяхното разглеждане.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонира директива.

**Информация за проведените обществени консултации**

На основание чл. 26 от Закона за нормативните актове проекта на наредба и проекта на доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 14 дни. Предвид продължаващото увеличение на разходите вследствие на руското нашествие в Украйна в страната, малките и средни предприятия се нуждаят от спешна навременна подкрепа, която да компенсира генерираните допълнителни разходи и загуба на доходи. Срокът за обществена консултация от 14 дни ще даде възможност за ускоряване на процедурата по обработка на заявленията за подпомагане и съответно извършване на плащания в най-кратки срокове с оглед осигуряване на навременна подкрепа на засегнатите в сектора на земеделието. В допълнение следва да се има предвид, че с мотив неотложният характер на ситуацията, е обоснован с крайния срок за одобрение на заявления до 31 март 2023 г. съгласно чл. 39в, параграф 4 от Регламент (ЕС) 2022/1033.

Съгласно чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители, предлагам да издадете предложения проект на Наредба за прилагане на подмярка 22.2 „Извънредно временно подпомагане за малки и средни предприятия, засегнати от последиците от руското нашествие в Украйна“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложение:** | 1. Проект на Наредба за прилагане на подмярка 22.2 „Извънредно временно подпомагане за малки и средни предприятия, засегнати от последиците от руското нашествие в Украйна“; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Предложения и становища, постъпили от проведената обществена консултация. |

**ГЕОРГИ СЪБЕВ**

*Заместник-министър на земеделието*